2015 m. į Europos Sąjungą plūstantys kaip niekad dideli migrantų srautai lėmė neregistruotų neteisėtų migrantų antrinį judėjimą. Dėl to kelios paveiktos valstybės narės pagal Šengeno taisykles laikinai atnaujino savo vidaus sienų kontrolę. Dėl ilgalaikių grėsmių viešajai tvarkai ar vidaus saugumui keliose valstybėse narėse, kurias lėmė neteisėtų migrantų antrinis judėjimas, Komisija pirmą kartą inicijavo specialią procedūrą pagal Šengeno sienų kodekso 29 straipsnį. Tai buvo viena iš 2016 m. kovo 4 d. Komisijos komunikate išdėstytame grįžimo prie įprastai veikiančios Šengeno erdvės veiksmų plane numatytų priemonių. 29 straipsnyje nustatyta procedūra galima pasinaudoti išskirtinėmis aplinkybėmis, kai dėl atliekant Šengeno vertinimą nustatytų išorės sienų valdymo trūkumų kyla grėsmė visos Šengeno erdvės veikimui. 2016 m. gegužės 12 d. Taryba, remdamasi Komisijos pasiūlymu, penkioms valstybėms narėms, kurias labiausiai paveikė antrinis judėjimas iš Graikijos, rekomendavo atnaujinti sienų kontrolę prie konkrečių savo vidaus sienų ruožų. Nors padėtis palaipsniui gėrėjo, penkios valstybės narės toliau patyrė spaudimą, todėl tolesni vidaus sienų kontrolės pratęsimai buvo pagrįsti. 2017 m. gegužės 11 d. Taryba leido šioms penkioms valstybės narėms trečią ir paskutinį kartą pagal šią procedūrą pratęsti tą kontrolę iki 2017 m. lapkričio 11 d.

Erdvėje be vidaus sienų kontrolės nuspręsti atnaujinti laikiną vidaus sienų kontrolę galima tik išskirtinėmis aplinkybėmis, reaguojant į situacijas, turinčias didelį poveikį tos erdvės, jos dalių arba vienos ar daugiau valstybių narių viešajai tvarkai ar vidaus saugumui. Apskritai laikiną sienų kontrolės atnaujinimą valstybės narės taiko atsakingai. Sąnaudų, patiriamų nesant Šengeno erdvės, modeliavimas aiškiai rodo, kad ekonomikai toks sprendimas brangiai kainuoja .

Atėjo laikas įvertinti Europos Sąjungos pastaruosius dvejus metus taikytomis Šengeno erdvės trūkumų šalinimo priemonėms pasiektus rezultatus. Rugsėjo 27 d. priimtame Komisijos komunikate dėl Europos migracijos darbotvarkės įgyvendinimo apžvelgti svarbiausi Europos migracijos darbotvarkės įgyvendinimo laimėjimai ir trūkumai, taip pat nustatyti pagrindiniai prioritetiniai veiksmai, kurių turi būti imtasi, siekiant užtikrinti veiksmingesnę, sąžiningesnę ir stabilesnę Europos prieglobsčio ir migracijos politiką. Šiame komunikate atsižvelgiama į veiksmų plano „Grįžimas prie Šengeno erdvės nuostatų“ įgyvendinimo išvadas ir siūlomi tolesni Šengeno sistemos stiprinimo veiksmai. Be kita ko, siūloma priimti rekomendaciją dėl geresnio galiojančių taisyklių taikymo ir pasiūlymą atnaujinti Šengeno sienų kodeksą, atsižvelgiant į problemas, su kuriomis šiuo metu susiduria Europa.

Masinio neteisėtos migracijos antplūdžio spaudimas ir teroristinių išpuolių įvairiose valstybėse narėse daugėjimas atskleidė Šengeno architektūros trūkumų, dėl kurių reikėjo imtis tolesnių veiksmų. Komisija ėmėsi svarbių priemonių, kad tuos trūkumus pašalintų, pavyzdžiui, priėmė veiksmų planą „Grįžimas prie Šengeno erdvės nuostatų“. Europos bendrų išorės sienų valdymo ir sienų saugumo srityje sparčiai pereita prie bendros atsakomybės ir veiksmų valdymo. Visų pirma sukurta naujoji Europos sienų ir pakrančių apsaugos agentūra, pradėtos sistemingos visų išorės sienas kertančių asmenų patikros atitinkamose duomenų bazėse. Siekiant sukurti tikrą veiksmingą saugumo sąjungą padaryta reali pažanga kovojant su terorizmu. Nuo 2014 m. taikomas peržiūrėtas Šengeno vertinimo mechanizmas taip pat tapo svarbia priemone, padedančia nustatyti trūkumus, be kita ko, Šengeno architektūros trūkumus.

Vidaus sienų kontrolės nebuvimas yra Šengeno erdvės esmė. Erdvėje be vidaus sienų kontrolės tarpvalstybinių grėsmių viešajai tvarkai ar vidaus saugumui šalinimas yra bendro intereso dalykas. Šengeno erdvėje be vidaus sienų kontrolės visada taikytos priemonės, susijusios su išorės sienomis, vizų politika, Šengeno informacine sistema, duomenų apsauga, policijos bendradarbiavimu, teisminiu bendradarbiavimu baudžiamosiose bylose ir kovos su narkotikais politika. Erdvėje, kurioje asmenys gali laisvai judėti, vidaus sienų kontrolės atnaujinimas yra išimtis. Vidaus sienų kontrolės atnaujinimas turėtų būti kraštutinė priemonė, taikoma ribotą laiką ir tik tiek, kiek būtina ir proporcinga nustatytai didelei grėsmei viešajai tvarkai ar vidaus saugumui.

Naujausiuose Šengeno valstybių pranešimuose dėl trečio ir paskutinio pratęsimo patvirtinta tendencija, kad nuo migracijos krizės pradžios padėtis nuolat labai gerėjo. Šiuo metu į Graikijos salas kasdien atvyksta gerokai mažiau asmenų ir vėlesnis antrinis judėjimas iš Graikijos į kitas valstybes nares ribotas. Tai matyti visų pirma iš to, kad mažėja prieglobsčio prašymų, gaunamų prie susijusių valstybių narių vidaus sienų, be to, šiose valstybėse narėse priimama nedaug sprendimų dėl atsisakymo leisti atvykti.

Tai lėmė bendros Komisijos, valstybių narių, agentūrų ir kitų prie problemų valdymo prisidedančių subjektų, pavyzdžiui, TMO ir UNHCR, pastangos.

Padidėjusios terorizmo grėsmės

Per pastaruosius dvejus metus septyniose valstybėse narėse įvykdyti teroristiniai išpuoliai dar padidino Šengeno erdvės valstybėms tenkančią naštą. Konkrečiai Prancūzijoje nuo 2015 m. sausio mėn. įvykdytas ne vienas toks išpuolis. Dėl padidėjusios grėsmės ir kelių teroristinių išpuolių, taip pat dėl kelių rengtų tarptautinių renginių nuo 2015 m. lapkričio mėn. Prancūzija ėmė taikyti visų savo vidaus sienų kontrolę, vadovaudamasi atitinkamomis Šengeno sienų kodekso nuostatomis. Tiek ES, tiek nacionaliniu lygmenimis imtasi veiksmų siekiant spręsti šį uždavinį, bet terorizmo grėsmė išlieka.

3. Šengeno erdvės stiprinimo veiksmai

Nors Šengeno erdvėje kilo šių itin sunkių precedento neturinčių problemų, ES ir jos valstybės narės bendrai ėmėsi stiprinti išorės sienas ir užtikrinti saugumą bei viešąją tvarką, kad išsaugotų laisvo judėjimo Šengeno erdvę. Pagrindinis siekis – grįžti prie įprastai veikiančios Šengeno erdvės be vidaus sienų kontrolės. Pagal saugumo sąjungos sistemos nuostatas taip pat imamasi veiksmų, kuriais didinamas Šengeno erdvės saugumas. Šis visapusiškas požiūris labai padeda šalinti bet kokias esamas ir būsimas grėsmes ir problemas, galinčias kelti pavojų Šengeno erdvės veikimui.

a) Priemonės, kurių imamasi prie išorės sienų

Sustiprintas išorės sienų valdymas, užtikrinamas naujojo Europos sienų ir pakrančių apsaugos pajėgų reglamento priemonėmis

Naujosios Europos sienų ir pakrančių apsaugos pajėgos sustiprino migracijos srautų Europos Sąjungos link ir Europos Sąjungos viduje bei rizikos analizės pajėgumus. Pagal naują teisinį pagrindą suteikta naujų išteklių ir priemonių, kad ES išorės sienų valdymas padėtų geriau spręsti naujus uždavinius. Tai ypač pasakytina apie privalomus pažeidžiamumo vertinimus ir su jais susijusias rekomendacijas. Šie įrodymais grindžiami pažeidžiamumo vertinimai yra orientuoti į rezultatus, nes atsižvelgiant į juos susijusioms valstybėms narėms gali būti teikiamos veiklos rekomendacijos, kuriose numatomos konkrečios nustatytų trūkumų šalinimo per nustatytą laikotarpį priemonės. Vertinimai taip pat padeda valstybėms narėms ir Komisijai geriau nukreipti atitinkamų ES fondų, visų pirma Vidaus saugumo fondo, lėšas ir tenkinti visus prašymus suteikti papildomą pagalbą nepaprastosios padėties atveju. Taigi, siekiant užtikrinti tinkamą Šengeno erdvės veikimą, labai svarbu, kad susijusios valstybės narės visapusiškai įgyvendintų šias rekomendacijas.

Sukūrus greitojo reagavimo rezervą ir greitojo reagavimo įrangos rezervą (greitojo reagavimo rezervai), užtikrinta, kad gavus bet kurios valstybės narės, susidūrusios su skubiai šalintina neigiama padėtimi prie išorės sienų, prašymą per 10 darbo dienų būtų galima išsiųsti žmogiškųjų išteklių ir įrangos, leidžiančių suteikti operatyvinę pagalbą. Pagal sustiprintus Europos sienų ir pakrančių apsaugos agentūros įgaliojimus taip pat numatyta galimybė įsikišti skubos atvejais valstybės narės prašymu arba remiantis Tarybos sprendimu, jei valstybė narė negali arba nenori imtis veiksmų.

Taip pat sustiprinti Agentūros įgaliojimai skatinti ir toliau plėtoti valstybių narių operatyvinį bendradarbiavimą grąžinimo srityje. Jau veikia trys naujos grupės (priverstinio grąžinimo stebėtojų, priverstinio grąžinimo lydinčiųjų asmenų ir grąžinimo specialistų); jas galima pasitelkti sudarant Europos grąžinimo pagalbos būrius, teikiančius operatyvinę pagalbą, padedančią didinti valstybių narių pajėgumus.

Kalbant apie padėties stebėsenos ir rizikos analizę, Agentūra dabar geba parengti rizikos analizę, apimančią aspektus, susijusius su Europos integruotu sienų valdymu, įskaitant riziką, galinčią turėti įtakos Šengeno laisvo judėjimo erdvės ir jos išorės sienų veikimui arba saugumui.

Visos šios naujos veiklos priemonės padeda mažinti neteisėtai atvykstančių asmenų skaičių ir antrinį judėjimą Šengeno erdvėje, taigi matyti, kad dabartinės laikinos vidaus sienų kontrolės reikia palaipsniui atsisakyti.

Migrantų antplūdžio valdymo centrai